Mosie van wantroue teen Ramaphosa ingestelPres. Ramaphosa by ‘n byeenkoms van die Afrika Unie. (Foto: GCIS) ŉ Klein opposisieparty genaamd die African Transformation Movement (ATM), het dié week ŉ mosie van wantroue teen pres. Cyril Ramaphosa ingedien. Dié mosie gaan egter nie noodwendig die steun van ander opposisiepartye geniet nie. Die ATM het twee setels in die Nasionale Vergadering. Die mosie lys ’n verskeidenheid redes waarom die parlement Ramaphosa, wat onlangs as tydelike hoof van die Afrika Unie aangewys is, uit sy pos moet verwyder. Onder meer wys die ATM se mosie uit dat die ekonomiese groeikoers van 3% wat Ramaphosa in die vooruitsig gestel het, hoegenaamd nie besig is om te gebeur nie. Voorts meen die ATM Ramaphosa het die land mislei toe hy in Desember gesê het daar sal nie weer beurtkrag wees voor 13 Januarie nie, en die ATM meen die skenking wat Ramaphosa se ANC-leiersveldtog van die omstrede sakeman wyle Gavin Watson ontvang het, slaag nie die etiese toets nie. ’n Ander rede waarom die ATM meen Ramaphosa moet die pad vat, is omdat hy vir die minister van openbare ondernemings, Pravin Gordhan, in die kabinet hou terwyl die staatsbestuurde ondernemings rampspoedig vaar. Die leier van die ATM, Vuyolwethu Zungula, het die mosie ingedien by die speaker van die Nasionale Vergadering, Thandi Modise, wat dit tans oorweeg. Sy moet onder meer verseker dat die mosie aan alle regulasies van die parlement voldoen. Die ATM is ’n party wie se steunbasis in die noordelike Transkei en die landelike suide van KwaZulu-Natal gesetel is, en hul kiesers is veral lidmate van spesifieke kerke in die messiaanse Afrika-tradisie. Sedert die stigting van die ATM was daar deurgaans gerugte dat hulle eintlik ’n tipe Trojaanse perd vir die belange van oudpres. Jacob Zuma is, en dat die sekretaris-generaal van die ANC, die Zuma-lojalis Ace Magashule, op ’n manier by die finansiering van die ATM betrokke is of was. Sowel Magashule as die ATM ontken dit ten sterkste. Indien die mosie dien, sal dit ’n geheime stemming wees, en die druk sal op die ANC wees om te verseker dat al 230 sy LP’s teen die mosie stem. Die mosie kan dus die gevolg hê dat dit druk op die Ramaphosa-groepering plaas, maar ook die Zuma-Magashule-groepering kan sleg lyk as net ’n paar ANC-LP’s teen Ramaphosa stem. Dit lyk nie in hierdie stadium asof die ATM met ander opposisiepartye oorleg gepleeg het voor hulle die mosie ingestel het nie. Nog geen party het hul steun vir die mosie laat blyk nie. Die ATM het wel die mosie aan ander partye gestuur, maar nie al die partye het al kans gehad om dit te bespreek nie. Die DA se hoofsweep, Natasha Mazzone, het by navraag gesê haar party, wat 84 setels het, het die mosie ontvang, maar nog nie behoorlik bestudeer nie. Sy het gesê sommige aspekte van die mosie, soos om te beweer Ramaphosa het die land mislei oor beurtkrag, lyk vir haar persoonlik ’n bietjie dik vir ’n daalder. Die besluit om die mosie te steun al dan nie, sal wel op die DA se koukusvergadering bespreek word. Die EFF, wat 44 LP’s het, het in hierdie stadium nog geen aanduiding gegee van hoe die wind waai nie, maar die inhoud van die mosie stem baie ooreen met hoe hulle oor Ramaphosa voel. Die verwagting is dat daar by ’n EFF-nuuskonferensie Sondagmiddag groter duidelikheid oor die party in rooi se posisie kan kom. Narend Singh, hoofsweep van die Inkatha Vryheidsparty, wat 13 setels het, het aan Maroela Media gesê die kwessie sal Maandag deur die party se topleierskap bespreek word. Die hoofsweep van die VF Plus, dr. Corné Mulder, het by navraag gesê hy het die mosie nog nie na behore bestudeer nie en dit sal eers aan sy kollegas voorgelê voordat hy daarop kommentaar sal lewer.